**ЕТИЧЕН КОДЕКС НА ОБЩИНСКИ СЪВЕТ - ХАДЖИДИМОВО**

*Приет с Решение № 48 по Протокол № 5 от 29.01.2016 г. на Общински съвет – Хаджидимово.*

**Е Т И Ч Е Н К О Д Е К С**

**НА ОБЩИНСКИ СЪВЕТ – ХАДЖИДИМОВО**

**ГЛАВА I. ОБЩИ ПОЛОЖЕНИЯ**

**Чл.1.** Настоящият Етичен кодекс определя основните етични и морални норми и конкретизира стандартите на поведение на общинските съветници от Общински съвет – Хаджидимово, явяващи се задължително условие за издигане авторитета на всеки общински съветник поотделно и на Общинския съвет като орган на местното самоуправление, както и за увеличаване на общественото доверие към тях.

**Чл.2.** Клаузите на Етичният кодекс имат действие по отношение на общинските съветници при, или по повод осъществяване функциите им на представители и защитници на интересите на гражданите от община Хаджидимово.

**Чл.3.** Записаните в настоящия кодекс основни морални принципи и норми информират гражданите за стандартите на поведение, които имат право да изискват от избраните от тях общински съветници.

**ГЛАВА ІІ. ОСНОВНИ ПРИНЦИПИ**

**Чл.4.** В своите действия и изяви общинският съветник се ръководи от следните основни принципи: *върховенство на закона, защита на обществения интерес, независимост и безпристрастност,прозрач-*

*ност, уважение към гражданите и институциите, колегиалност и взаимно уважение, утвърждаване авторитета на Общинския съвет.*

**Чл.5.** (1)При осъществяване на своите функции общинският съветник действа в съответствие с Конституцията, международните актове ратифицирани по конституционен ред, обнародвани и влезли в сила за Република България, както и в съответствие със законите на страната, като защитава интересите на Община – Хаджидимово по съвест и вътрешно убеждение.

 (2) При внасяне на проект за решение общинският съветник следва да представя подробна обосновка, конкретизираща законовите правила и процедури, на които той се базира, и показваща как е съобразен с тях.

**Чл.6.** Общинският съветник е представител не само на своите избиратели, а на цялото население в общината.

**Чл.7.** Общинският съветник няма право да разкрива информация, която съставлява държавна или служебна тайна и е станала негово достояние във връзка с изпълнение на задълженията му.

**Чл.8.** Общинският съветник е длъжен да спазва поведение, с което утвърждава авторитетана Общинския съвет иповишава доверието в местното самоуправление.

**Чл.9.** Общинските съветници изпълняват задълженията си с необходимия професионализъм, честност, откритост и прозрачност в действията си, като се придържат към етичните и морални стандарти, както в отношенията помежду си, така и в отношенията си с трети лица.

**Чл.10.** Общинските съветници оповестяват мотивите си и обосновават действията си предприемани в изпълнение на своите задължения.

**Чл.11.** (1)Общинските съветници са задължени да насърчават и подкрепят всички мерки, които гарантират откритост на техните правомощия и действия.

 (2)Общинските съветници са длъжни да поддържат връзка с избирателите си и да ги информират за дейността и решенията на Общинския съвет.

**Чл.12.** При изпълнението на своите функции общинските съветници са длъжни да се въздържат от поведение или постъпки, определени от действащия наказателен кодекс или международното наказателно право, като активна или пасивна подкупност.

**Чл.13.** (1) Общинският съветник е длъжен да не допуска да попада във финансова или друга зависимост от физически или юридически лица, които могат да окажат влияние върху изпълненията на неговите правомощия.

 (2) Общинският съветник е длъжен да взема самостоятелно решения, без да търси каквато и да е финансова или материална изгода за себе си или за други лица.

**Чл.14.** Общинският съветник винаги следва да се отнася с дължимото уважение към гражданите. Той няма право да проявява пристрастно или дискриминационно отношение, основано на раса, пол, националност, етническа принадлежност, социален произход, възраст, материален статус, политически идеи и религиозни вярвания.

**Чл. 15.** Общинският съветник няма право да разгласява информация, която се отнася до личния живот на гражданите и е станала негово достояние във връзка с изпълнение на задълженията му.

**Чл.16** (1) При изпълнение на своите функции общинският съветник е длъжен да зачита правомощията и прерогативите на всички други институции, на избраните политически представители и на служителите в общинската и другата публична администрация.

(2) Общинският съветник няма право да насърчава нарушаване на уредените тук принципи от страна на други политически представители на изборна длъжност, или служители в общинската и другата публична администрация.

**ГЛАВА ІІІ:** **ОБЩЕСТВЕН ДЪЛГ И ЛИЧЕН ИНТЕРЕС. КОНФЛИКТ НА ИНТЕРЕСИ**

**Чл.17** (1)При упражняване на правомощията си, изискващи собствена преценка, общинските съветници следва да служат на интересите на жителите на Община– Хаджидимово , като ги поставят над партиен, частен или личен интерес.

 (2) При внасяне на проект за решение общинският съветник следва да включи в обосновката му елементи, които демонстрират неговата справедливост и съответствие с обществения интерес.

**Чл.18**  (1) Общинският съветник трябва да използва служебното си положение или общинското имущество само в полза на гражданите на Община Хаджидимово.

 (2) Общинският съветник не трябва да използва прерогативите на своя пост в полза на интереса на физически или юридически лица, с цел извличане на пряка или косвена лична облага от това.

**Чл.19.** В случаите, касаещи конфликт на интереси, се прилагат клаузите на Закона за предотвратяване и разкриване на конфликт на интереси /ЗПРКИ/.

**ГЛАВА IV: НОРМИ НА ПОВЕДЕНИЕ ПО ВРЕМЕ НА ЗАСЕДАНИЕ НА ОБЩИНСКИЯ СЪВЕТ И НЕГОВИТЕ КОМИСИИ**

**Чл.20.** Общинските съветници са длъжни да заемат местата си в залата до определения начален час на заседанието.

**Чл.21** (1) Общинските съветници са длъжни да проявяват нетърпимост към нарушенията на установения ред по време на заседанията на Общинския съвет и неговите комисии, спазвайки разпоредбите на законовите и подзаконовите нормативни актове.

 (2) Общинските съветници са длъжни чрез своите действия и изяви да утвърждават дух на коректност и взаимно уважение, като не уронват личното достойнство на колегите си.

**Чл.22** (1) Общинският съветник не може да говори по същество повече от един път по един и същи въпрос.

 (2) Продължителността на изказването на общински съветник по всяка точка от дневния ред, не може да надвишава 5 минути.

**Чл.23.** Общинският съветник няма право:

1. да прекъсва изказващия се
2. да взема думата, без да му е дадена от председателя
3. да отправя лични нападки, оскърбителни думи или заплахи
4. да разгласява данни, отнасящи се до личния живот на колегите му и накърняващи доброто им име
5. да се държи непристойно
6. да нарушава тишината и реда в залата

**Чл.24** (1) Председателят на Общинския съвет, или председателят на съответната комисия, има право да прилага спрямо нарушителите на реда следните дисциплинарни мерки**: *напомняне, забележка, порицание, отнемане на думата, отстраняване от зала до следващо******гласуване.***

 (2) Напомняне се прави на всеки изказващ се, който се отклонява от предмета на разискванията или нарушава реда на заседанието.

 (3) Забележка се прави на всеки съветник, който се е обърнал към друг съветник, представител на администрацията, или гражданин в залата с оскърбителни думи.

 (4) Порицание се налага на общински съветник, който въпреки напомнянето или забележката продължава да нарушава реда на заседанието или е създал безредие по време на заседание, както и при нарушение на правилата, предвидени по чл.22-23, освен ако не подлежи на наказание по друг ред.

 (5) Отнемане на думата се прилага спрямо изказващ се, който след изтичане на времето и направеното му напомняне продължава изложението си, или продължава да нарушава реда.

 (6) Отстраняване от зала до следващо гласуване се прилага спрямо съветник, който:

 а/ грубо възразява срещу наложените му наказания или въпреки тях продължава да нарушава реда;

 б/ оскърбява съветници, представители на общинската администрация, граждани или Общинския съвет като цяло;

 в/ призовава към насилие;

 г/ системно нарушава реда в залата.

**Чл.25.** Наложените дисциплинарни наказания по чл.24 се отразяват в протокола на съответното заседание .

**ГЛАВА V: КОНТРОЛ**

**Чл.26** (1) Контролът по спазване нормите от настоящия Етичен кодекс се осъществява от Комисията за предотвратяване и разкриване на конфликт на интереси и етика на общинския съветник /КПРКИЕОС/.

(2) КПРКИЕОС се избира на заседание на Общинския съвет и се състои от петима общински съветници – председател, заместник председател и трима членове

(3) Мандатът на КПРКИЕОС е с продължителност, равна на продължителността на мандата на Общинския съвет

(4) Промени в числеността и персоналния състав на КПРКИЕОС се правят по реда на чл.48 и чл.49 от ПОДОбСНКВОбА

**Чл.27** (1)Всички жалби и сигнали за предполагаеми нарушения на разпоредбите на настоящия Етичен кодекс трябва да бъдат подадени до КПРКИЕОС в писмена форма.

 (2) Жалбите и сигналите по ал.1 трябва задължително да бъдат подписани от подателя. Анонимни жалби и сигнали не се разглеждат от комисията.

 (3) КПРКИЕОС е длъжна при поискване от страна на подалите жалбата или сигнала да запази самоличността им в тайна.

**Чл.28** (1) КПРКИЕОС проучва и проверява всички сигнали и жалби за нарушения на този Кодекс, които отговарят на изискванията посочени в чл.27 ал.1 и ал.2 , в срок не по-късно от 14 дни след тяхното постъпване, с изключение на жалбите и сигналите за наличие на конфликт на интереси.

 (2) По отношение жалбите и сигналите, касаещи конфликт на интереси се прилагат клаузите на Закона за предотвратяване и разкриване на конфликт на интереси и се спазват посочените в него срокове.

**Чл.29.** КПРКИЕОС приема решенията си с мнозинство повече от половината от общия брой на членовете си.

**Чл.30** (1) В случаите, когато КПРКИЕОС стигне до заключение, че съдържащите се в сигнала или жалбата оплаквания са неоснователни, прекратява веднага проверката, като изготвя мотивирано писмено заключение до подателя им и до общинския съветник, срещу когото са били насочени.

 (2) Когато КПРКИЕОС констатира нарушение на настоящия Етичен кодекс, предоставя възможност на общинския съветник, срещу когото са били насочени жалбата или сигнала, да отговори на оплакванията и да се защити, след което подготвя мотивирано писмено заключение.

 (3) Заключението по ал.2 се предоставя на Председателя на Общинския съвет

 (4) В случаите, когато КПРКИЕОС установи, че е нарушен настоящия Етичен Кодекс, предлага на Общинския съвет да наложи на извършителя санкция от изброените в чл.33, освен в случаите на констатирано нарушение на Закона за предотвратяване и разкриване на конфликт на интереси.

 (5) Когато КПРКИЕОС установи наличието на конфликт на интереси, тя прилага клаузите на Закона за предотвратяване и разкриване на конфликт на интереси.

**Чл.31.** При констатирано наличие на конфликт на интереси по реда, установен в Закона за предотвратяване и разкриване на конфликт на интереси, КПРКИЕОС предлага на Общинския съвет прегласуване на приетото при конфликт на интереси решение.

**Чл.32** (1) При констатирано нарушение на Етичния кодекс с изключение на констатирано нарушение, касаещо конфликт на интереси, Общинския съвет по предложение на КПРКИЕОС налага на общинските съветници следните санкции:

1. забележка
2. предупреждение да се преустанови нарушението
3. публично порицание

 (2) При констатирано нарушение, касаещо конфликт на интереси се прилагат клаузите на Закона за предотвратяване и разкриване на конфликт на интереси.

**Чл.33.** Решението за налагане на която и да е от санкциите по чл.32, ал.1 се приема от Общинския съвет с мнозинство повече от половината от общия брой на съветниците, след предоставянето на убедителни доказателства, че е налице нарушение на Етичния кодекс,.

**Чл.34.** Ако КПРКИЕОС прецени, че произнасянето по сигнала или жалбата е извън нейните правомощия, или че извършеното осъщест-

вява състава на престъпление или административно нарушение, предлага на Общинския съвет да бъде прекратена проверката и да се изпратят всички материали до съответните компетентни органи.

**ГЛАВА VI: ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 1.** Всеки общински съветник е длъжен да предприема всички необходими мерки, за да гарантира спазването на разпоредбите на настоящия Етичен кодекс.

**§ 2.** Никой общински съветник няма право съзнателно и преднамерено чрез думи или действия да подтиква, или принуждава когото и да било към нарушаване на настоящия Eтичен кодекс.

**§ 3.** Етичният кодекс подлежи на задължително спазване от общинските съветници, като всяко нарушение на установените с него правила ще бъде разглеждано и оценявано в съответствие с Конституцията на Република България, Закона за местното самоуправление и местната администрация и Правилника за организацията и дейността на ОбС, както и с всички нормативни актове свързани с тяхното прилагане.

**§ 4.** Всеки общински съветник е длъжен да декларира, че е запознат с всички клаузи на настоящия Етичен кодекс и има волята да ги следва.

**§ 5.** Всеки общински съветник е длъжен да подкрепя всички мерки, подпомагащи популяризирането на настоящия Етичен кодекс сред обществеността.

**§ 6.** Настоящият Етичен кодекс е приет на основание чл.21, ал.2 от ЗМСМА и чл.22, ал.2 от Правилника за организация и дейността на Общинския съвет, неговите комисии и взаимодействието му с Общинска администрация с Решение № 48, по Протокол № 5/29.01.2016 г. на Общински съвет – Хаджидимово и влиза в сила в 14 дневен срок от приемането му.

  **ПРЕДСЕДАТЕЛ НА**

 **ОБЩИНСКИ СЪВЕТ:**

 / М.Имамов /